B. Osobitná časť

K článku I 
K bodu 1.                 
Spresňuje sa definícia meracej jednotky. Vypúšťa sa pojem „technická veličina“, ktorý nie je definovaný v základných metrologických predpisoch a ktorý pôvodne označoval vlastnosť, ktorá nie je predmetom zákona. Spresňuje sa spôsob vyjadrenia veľkosti veličiny v podobe čísla.
K bodu 2.                 
Spresňuje sa definícia etalónu. Vypúšťa sa pojem „technická veličina“, ktorý nie je definovaný v základných metrologických predpisoch a ktorý pôvodne označoval vlastnosť, ktorá nie je predmetom zákona.
K bodu 3.                 
Spresňuje sa definícia nadväznosti etalónu alebo meradla. Neurčitý pojem „hodnota etalónu“ sa nahrádza pojmom „hodnota veličiny poskytovanej etalónom“. Neurčitý pojem „vzťah ... k národnému etalónu ...“ sa nahrádza pojmom „vzťah ... k hodnote veličiny reprodukovanej národným etalónom ...“.
K bodu 4.                 
Spresňuje sa definícia referenčného materiálu. Dopĺňa sa požiadavka na dostatočnú homogenitu a stabilitu vzhľadom na hodnoty fyzikálnych veličín, ktorých je táto látka nositeľom a ktoré sú určené s dostatočnou presnosťou. 
K bodu 5.                 
Zavádza sa nový pojem „osobitná zabezpečovacia značka opravára“, ktorou je zabezpečovacia značka umožňujúca používanie určeného meradla v čase od ukončenia opravy do jeho overenia v určenej lehote od ukončenia opravy. V súčasnosti je táto lehota najviac 21 dní. Túto značku prideľuje úrad opravárovi registrovanému podľa § 27 zákona samostatným rozhodnutím. Zabezpečovaciu značku opravára podľa § 2 písm. l) zákona uvedenú v rozhodnutí o registrácii podľa § 27 ods. 2 písm. f) zákona si určí opravár sám; táto značka však neoprávňuje používanie určeného meradla v čase od ukončenia opravy do jeho overenia.
K bodu 6.                 
Rozširuje sa spôsob uverejňovania o internetovú stránku úradu, čím sa podporí implementácia elektronického spracovania agend. Túto úlohu stanovuje uznesenie vlády Slovenskej republiky č. 283 z 15. apríla 2009, bod B.2.
K bodu 7.                 
Spresňuje sa členenie meradiel v súvislosti so zavedením nových samostatných skupín meradiel, ktorými sú ostatné etalóny najvyššej metrologickej kvality a ostatné referenčné materiály najvyššej metrologickej kvality, vrátane ich špecifikácie a zavedenia legislatívnych skratiek. Toto spresnenie sa zavádza na zosúladenie terminológie. 
K bodu 8.                 
Spresňuje sa funkcia národných etalónov a požiadavky na tieto etalóny. Vypúšťa sa pojem „technická veličina“. Pojmy „hodnoty jednotiek“ a „stupnice hodnôt“ sa nahrádzajú spoločným pojmom „hodnoty“. Medzinárodne sa porovnávajú hodnoty veličín reprodukované národnými etalónmi, a nie samotné národné etalóny.
K bodu 9.                 
Rozširuje sa spôsob uverejňovania o internetovú stránku úradu, čím sa podporí implementácia elektronického spracovania agend. Túto úlohu stanovuje uznesenie vlády Slovenskej republiky č. 283 z 15. apríla 2009, bod B.2.
K bodu 10.             
Spresňuje sa funkcia ostatných etalónov. Cieľom je zabezpečenie jednotnosti a správnosti meraní v odboroch merania, v ktorých nie je vyhlásený národný etalón alebo v prípade meraní mimo meracieho rozsahu národného etalónu. Dopĺňa sa splnomocňovacie ustanovenie na vydanie všeobecne záväzného právneho predpisu ustanovujúceho podrobnosti o ostatných etalónoch a mení sa poradie odsekov.
K bodu 11.             
Spresňuje sa charakteristika certifikácie referenčného materiálu. Zabezpečuje sa nadväznosť certifikovaných hodnôt veličín na medzinárodne uznávanú realizáciu jednotky, a nie nadväznosť samotného referenčného materiálu.
K bodu 12.             
Rozširuje sa spôsob uverejňovania o internetovú stránku úradu, čím sa podporí implementácia elektronického spracovania agend. Túto úlohu stanovuje uznesenie vlády Slovenskej republiky č. 283 z 15. apríla 2009, bod B.2.
K bodu 13.             
Rozširuje sa účel použitia certifikovaného referenčného materiálu. Dopĺňa sa splnomocňovacie ustanovenie na vydanie všeobecne záväzného právneho predpisu ustanovujúceho podrobnosti o  ostatných referenčných materiáloch a mení sa poradie odsekov.
K bodu 14.             
Spresňuje sa text poznámky pod čiarou k odkazu 3. 
K bodu 15.             
Spresňuje sa definícia meraní súvisiacich s platbami doplnením o „výpočet ceny“. Určené meradlá sa vo veľkej miere používajú na merania súvisiace s určením ceny, preto bola potrebná jednoznačná definícia meraní súvisiacich s platbami.
K bodu 16.             
Spresňuje sa ustanovenie, podľa ktorého určené meradlo v prípade, ak sa schválenie typu nevyžaduje, podlieha pred uvedením na trh len prvotnému overeniu.
K bodu 17.             
Dopĺňa sa požiadavka, aby kalibrované meradlo malo vydaný doklad o kalibrácii, čím sa umožní zistiť subject, ktorý kalibráciu vykonal, ako aj vhodnosť meradla na daný účel použitia.
K bodu 18.             
Spresňuje sa, ktorých meradiel sa týka kalibrácia, ktorú vykonávajú vymenované subjekty. Ide o kalibrované meradlá, ktoré sa používajú na meranie uskutočnené podľa osobitného predpisu, ak sa meranie nevykonáva určeným meradlom.
K bodu 19.             
Vymedzujú sa laboratória podľa § 9 ods. 8 písm. c) a d), za ktoré sa považujú aj laboratóriá zahraničnej osoby.
K bodu 20.             
Špecifikuje sa okruh žiadateľov o schválenie typu meradla, ktorým môže byť tuzemský výrobca určeného meradla, výrobca určeného meradla z členského štátu Európskej únie, zo štátu, ktorý je zmluvnou stranou Dohody o Európskom hospodárskom priestore alebo zo štátu, ktorý má s Európskou úniou uzavretú medzinárodnú zmluvu, dovozca určeného meradla poverený výrobcom z členského štátu Európskej únie, zo štátu, ktorý je zmluvnou stranou Dohody o Európskom hospodárskom priestore alebo zo štátu, ktorý má s Európskou úniou uzavretú medzinárodnú zmluvu alebo dovozca určeného meradla poverený výrobcom z tretej krajiny. Zavádza sa legislatívna skratka “členský štát” pre  pojem „členský štát Európskej únie a štát, ktorý je zmluvnou stranou Dohody o Európskom hospodárskom priestore“.
K bodu 21.             
Upravuje sa znenie prvej vety v súvislosti so zavedením legislatívnej skratky “členský štát”.
K bodu 22.             
Upravuje sa znenie druhej vety v súvislosti so zavedením legislatívnej skratky “členský štát”.
K bodu 23.             
Ustanovuje sa postup ústavu v prípade, ak bola žiadosť o schválenie typu Európskych spoločenstiev pre daný typ meradla podaná v inom členskom štáte.
K bodu 24.             
Spresňujú sa podmienky ďalšieho používania určených meradiel uvedených na trh, ktorých platnosť rozhodnutia o schválení typu uplynula. Takéto meradlá sa môžu používať, ak po uplynutí platnosti rozhodnutia o schválení typu neboli zmenené ich metrologické vlastnosti, ak sú v náležitom technickom stave a ak pri overení ich chyba neprekročí najväčšiu dovolenú chybu, povolenú pre daný druh meradla platnú ku dňu overenia.
K bodu 25.             
Spresňuje sa vymedzenie meradiel, ktoré sa považujú za meradlá schváleného typu podľa tohto zákona vo vzťahu k osobitným predpisom. Ide napríklad o záznamové zariadenia v cestnej doprave (§ 3 zákona č. 461/2007 Z. z. o používaní záznamového zariadenia v cestnej doprave), ktoré podliehajú typovému schváleniu ES a o meradlá uvádzané na trh podľa nariadení vlády Slovenskej republiky k zákonu č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (nariadenie vlády Slovenskej republiky č. 399/1999 Z. z. v znení nariadenia vlády Slovenskej republiky č. 150/2002 Z. z. a nariadenie vlády Slovenskej republiky č. 294/2005 Z. z.), ak bol použitý ako súčasť postupu posudzovania zhody, modul B Skúška typu alebo modul H1 Vyhlásenie o zhode na základe úplného zabezpečenia kvality a preskúmania návrhu.
K bodu 26.             
Rozširuje sa spôsob uverejňovania o internetovú stránku úradu, čím sa podporí implementácia elektronického spracovania agend. Túto úlohu stanovuje uznesenie vlády Slovenskej republiky č. 283 z 15. apríla 2009, bod B.2.
K bodu 27.             
Spresňujú sa podmienky, za ktorých možno vydať rozhodnutie o schválení typu Európskych spoločenstiev s obmedzením v súlade so znením smernice Rady 71/316/EHS v prepracovanom znení (smernica Európskeho parlamentu a Rady 2009/34/ES). Smernica uvádza, že takéto rozhodnutie sa môže vydať iba po porade s ostatnými členskými štátmi.
K bodu 28.             
Zavádza sa možnosť využiť na účely overenia výsledky skúšok vykonaných zahraničnou osobou za podmienky zaručenia metrologickej úrovne určeného meradla porovnateľnej s metrologickou úrovňou, akú vyžaduje právna úprava v Slovenskej republike. Zjednodušuje sa tým postup pri vykonaní overenia, keď sa odstraňuje nutnosť opätovného vykonania skúšok. Ústav pri rozhodovaní môže využiť predložené výsledky skúšok.
K bodu 29.             
Spresňuje sa moment, kedy môže objednávateľ overenia požiadať o vydanie dokladu o overení. O vydanie dokladu môže požiadať iba spolu s doručením požiadavky na overenie, nie dodatočne. Keďže sa čas platnosti overenia počíta odlišne podľa toho, či je pri overení predpísané vydanie dokladu o overení alebo sa overenie vykoná bez vydania dokladu, spresňuje sa, že vydanie dokladu o overení na žiadosť toho, kto o overenie požiadal, nemá vplyv na počítanie času platnosti overenia.
K bodu 30.             
Zavádza sa nový spôsob počítania času platnosti overenia určených meradiel podľa toho, či sa pri overení vydáva doklad o overení, alebo nie. Druhy meradiel, pre ktoré sa pri overení vydáva doklad o overení, ustanoví všeobecne záväzný právny predpis, ktorý vydá úrad. Touto úpravou sa umožní overovanie meradiel overovaných bez vydania dokladu o overení vo väčších sériách, čím  sa zefektívni proces metrologickej kontroly. Ide najmä o tzv. distribučné meradlá, ktoré majú dlhý platný čas overenia (napr. plynomery, elektromery), takže prípadné predĺženie času platnosti overenia o čas medzi overením a začiatkom ďalšieho roka nemá podstatný vplyv na udržanie metrologických vlastností meradla.
K bodu 31.             
Upravuje sa spôsob počítania času platnosti overenia nových určených meradiel uvedených na trh podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov. Zavádza sa možnosť predĺženia času platnosti overenia určených meradiel po splnení ustanovených podmienok. Zámerom je umožnenie predĺženia času platnosti overenia na základe kladného výsledku štatistickej skúšky meradiel bez toho, aby sa overovalo každé jednotlivé meradlo. Ak sa určené meradlá skúšajú štatisticky, predĺženie času platnosti overenia takýchto meradiel býva v členských štátoch Európskej únie približne polovičné ako je čas platnosti overenia v prípade následného overovania každého jednotlivého meradla. Štatistické skúšky na účely predĺženia času platnosti overenia určených meradiel majú veľký význam najmä v prípade tzv. distribučných meradiel, teda plynomerov, elektromerov a vodomerov. Ide o meradlá, ktoré sa používajú vo veľkých množstvách. Pri následnom overovaní distribučných meradiel sa musí vykonať demontáž a súčasne výmena veľkého počtu meradiel, keďže odberové miesta nemôžu ostať neobsadené. To spôsobuje zvýšené dodatočné náklady, ktoré v konečnom dôsledku znáša spotrebiteľ.
Doklad o predĺžení času platnosti overenia určeného meradla je oprávnený vydať ústav na žiadosť používateľa určeného meradla. Podrobnosti ustanoví všeobecne záväzný právny predpis, ktorý vydá úrad.
K bodu 32.             
Dopĺňa sa splnomocňovacie ustanovenie o určenie druhov meradiel, ktoré sa overujú s vydaním dokladu o overení, druhov určených meradiel, ktoré sa overujú bez vydania dokladu o overení, druhov určených meradiel, ktorým sa môže predĺžiť čas platnosti overenia, o určenie času, o ktorý môže byť čas platnosti overenia určených meradiel predĺžený a o určenie podmienok predĺženia času platnosti overenia určených meradiel. Toto splnomocňovacie ustanovenie je dôležité kvôli zavedeniu nového počítania času platnosti overenia meradiel podľa toho, či bol vydaný doklad o overení meradla, alebo nie.
K bodu 33.             
Legislatívno-technická zmena. Mení sa číslovanie odkazu na odsek v súvislosti s novelizáciou, ktorou sa upravilo znenie § 15 zákona.
K bodu 34.             
Zavádzajú sa požiadavky na určené meradlo zobrazujúce jednotkovú cenu a konečnú cenu, a to podľa uplatňovaných princípov a zásad podľa zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov. Požiadavky sa uplatňujú aj v prípade, ak sa v rozhodnutí o schválení typu meradla uvádza iný počet desatinných miest. Ide o jednoznačné definovanie požiadavky na zobrazovanie ceny na určenom meradle, keď sa počet zobrazovaných desatinných miest upravoval v súvislosti so zavedením meny euro a prestavovali sa displeje niektorých určených meradiel. 
K bodu 35.             
Do súladu sa dáva používanie pojmov v texte zákona - uvedenie do používania, osobitná zabezpečovacia značka opravára. 
K bodu 36.             
Spresňuje sa vymedzenie meradiel, ktorých prvotné overenie možno vykonať hromadným overením skupiny meradiel na základe kladného výsledku výberovej štatistickej skúšky. Ide len o nové určené meradlá, nie o meradlá prvotne overované po ich oprave.
K bodu 37.             
Spresňuje sa vymedzenie meradiel, ktoré možno uvádzať na trh v určenej lehote po vykonaní prvotného overenia. Ide len o nové určené meradlá, nie o meradlá prvotne overované po ich oprave.
K bodu 38.             
Spresňuje sa vymedzenie meradiel, ktoré sa považujú za meradlá prvotne overené podľa tohto zákona vo vzťahu k osobitným predpisom. Ide o meradlá uvedené na trh podľa nariadení vlády Slovenskej republiky k zákonu č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (napr. nariadenie vlády Slovenskej republiky č. 399/1999 Z. z. v znení nariadenia vlády Slovenskej republiky č. 150/2002 Z. z., nariadenie vlády Slovenskej republiky č. 294/2005 Z. z.).
K bodu 39.             
Legislatívno-technická zmena. Opravuje sa odkaz na ustanovenie zákona, ktoré bolo prečíslované v súvislosti s novelizáciou. 
K bodu 40.             
Zavádza sa možnosť následného overovania pomocou iných metód, konkrétne hromadným overením skupiny meradiel na základe kladného výsledku výberovej štatistickej skúšky. Cieľom je predovšetkým zníženie nákladov na následné overovanie určených meradiel oproti nákladom pri overovaní každého jednotlivého meradla.
K bodu 41.             
Spresňuje sa spôsob vedenia evidencie používaných určených meradiel jej doplnením o jednoznačnú identifikáciu určeného meradla a začiatku počítania času platnosti jeho posledného overenia. V evidencii musí byť uvedené miesto používania určených meradiel. Údaj o začiatku počítania času platnosti jeho posledného overenia sa vyžaduje na umožnenie výkonu metrologického dozoru.
K bodu 42.             
Spresňuje sa spôsob, akým je meradlo počas používania zaradené do skupiny určených meradiel. Doterajšie znenie umožňovalo nejednoznačnú interpretáciu.
K bodu 43.             
Ustanovujú sa požiadavky na meradlo, ktoré sa predkladá na skúšku v prípade, ak pri používaní určeného meradla môžu byť poškodené záujmy fyzickej osoby alebo právnickej osoby. Takéto meradlo sa musí predložiť s neporušenými príslušnými značkami a musí byť v náležitom technickom stave. Zamedzí sa tak špekulatívnemu neoprávnenému zasahovaniu do určeného meradla s následným pokusom o úradné potvrdenie nesprávnej činnosti meradla.
K bodu 44.             
Spresňujú sa požiadavky na výsledok skúšky určeného meradla podľa odseku 5 a zavádza sa pojem najväčšia dovolená chyba v používaní. Tá sa rovná najväčšej dovolenej chybe pri overení vynásobenej príslušným koeficientom. Dopĺňa sa splnomocňovacie ustanovenie na vydanie všeobecne záväzného právneho predpisu ustanovujúceho hodnotu tohto koeficientu pre jednotlivé druhy určených meradiel.
K bodu 45.             
Spresňujú sa prípady, v ktorých sa vykoná úradné meranie. Zamedzí sa tým možnému zneužitiu inštitútu úradného merania. Dopĺňa sa nové ustanovenie, podľa ktorého sa úradné meranie vykonáva určeným meradlom alebo kalibrovaným meradlom podľa § 9 ods. 7.
K bodu 46.             
Rozširujú sa požiadavky na množstvo výrobku v spotrebiteľskom balení o spotrebiteľské balenia, ktoré nie sú označené značkou „e“. Tieto balenia musia obsahovať najmenej také množstvo výrobku, ktoré je uvedené na obale, ak osobitný predpis, napr. Potravinový kódex Slovenskej republiky, neustanovuje inak.
K bodu 47.             
Spresňujú sa požiadavky na menovitú hmotnosť alebo menovitý objem spotrebiteľského balenia, ktoré sa v súlade so smernicou Európskeho parlamentu a Rady 2007/45/ES vzťahujú na spotrebiteľsky balené výrobky bez ohľadu na to, či sú označené značkou „e“.
K bodu 48.
Vzhľadom na smernicu 2009/3/ES, ktorá zrušuje termín, do ktorého sa môže vyznačovať doplnkový údaj o množstve výrobku v iných ako zákonných jednotkách na označenom spotrebiteľskom balení je potrebné vypustiť splnomocňovacie ustanovenie na ustanovenie tohto termínu vo všeobecne záväznom právnom predpise, ktorý vydá úrad. 
K bodu 49.             
Dopĺňa sa splnomocňovacie ustanovenie na vydanie všeobecne záväzného právneho predpisu ustanovujúceho druhy výrobkov a pre ne ustanovené hodnoty menovitej hmotnosti alebo menovitého objemu spotrebiteľského balenia, ktoré nie je označené značkou „e“.
K bodu 50.             
Dopĺňa sa zoznam subjektov, ktoré musia byť v súlade so smernicou 76/211/EHS uvedené na označenom spotrebiteľskom balení, o osobu, ktorá nariadila balenie.
K bodu 51.             
Spresňuje sa pojem „zodpovedný zástupca“, ktorý je zodpovedný za činnosť, ktorá je predmetom autorizácie, ktorým je fyzická osoba, a to zamestnanec, štatutárny orgán alebo člen štatutárneho orgánu alebo fyzická osoba – podnikateľ. Fyzická osoba – zamestnanec musí byť zamestnaná v pracovnom pomere na neurčitý čas v rozsahu ustanoveného týždenného pracovného času. V každom prípade sa vyžaduje mať platný doklad o spôsobilosti v oblasti metrológie podľa § 29 zákona alebo obdobný doklad, ktorý vydá členský štát. Uznaním dokladu vydaného v inom členskom štáte sa rozširuje okruh možností na uznanie spôsobilosti v oblasti metrológie.
K bodu 52.             
Spresňujú sa požiadavky na uzavretie poistenia pre prípad zodpovednosti za škodu spôsobenú činnosťou autorizovanej osoby. Túto povinnosť nemusí žiadateľ o udelenie autorizácie splniť pri podaní žiadosti o udelenie autorizácie, ale stačí ju splniť do 30 dní od vydania rozhodnutia o udelení autorizácie. V prípade nesplnenia tejto podmienky úrad zruší rozhodnutie o autorizácii. Za rovnocenné sa považuje poistenie v inom členskom štáte, ktoré je rovnaké alebo porovnateľné s požiadavkami na takéto poistenie v Slovenskej republike.
K bodu 53.             
Spresňuje sa obsah dokumentácie, ktorá preukazuje splnenie podmienok autorizácie. Vypúšťa sa uzavretie poistenia pre prípad zodpovednosti za škodu spôsobenú činnosťou autorizovanej osoby, ktoré sa v súlade s novým znením § 23 ods. 2 písm. i) vyžaduje v lehote 30 dní od vydania rozhodnutia o autorizácii.
K bodu 54.             
Jasné ustanovenie zamietnutia žiadosti o autorizáciu, ak žiadateľ nespĺňa určené požiadavky podľa § 23 ods. 2 zákona. Splnenie požiadavky uzavrieť poistenie za škodu spôsobenú  činnosťou autorizovanej osoby musí autorizovaná osoba preukázať do 30 dní od vydania rozhodnutia o autorizácii.
K bodu 55.             
Upravuje sa možnosť neudeľovať autorizáciu na overovanie niektorých druhov určených meradiel vzhľadom na záujem štátu. Neudeľovanie autorizácie na overovanie niektorých druhov určených meradiel je bežná prax v členských štátoch Európskej únie. Napr. v Nemecku sa autorizácia udeľuje iba na overovanie štyroch druhov určených meradiel, ostatné overuje národná metrologická inštitúcia resp. iné štátne orgány. Druhy meradiel, na ktorých výkon overovania sa neudeľuje autorizácia ustanoví všeobecne záväzný právny predpis, ktorý vydá úrad. Druhy meradiel, stanovené v osobitnom predpise, môže overovať ústav alebo určená organizácia. 
K bodu 56.             
Vypúšťa sa ustanovenie týkajúce sa času platnosti rozhodnutia o autorizácii, čím sa stane jeho platnosť časovo neobmedzenou. V tejto súvislosti sa vypúšťa možnosť platnosť autorizácie predĺžiť na žiadosť autorizovanej osoby. Smernica Európskeho parlamentu a Rady č. 2006/123/ES z 12. decembra 2006 o službách na vnútornom trhu v článku 11 požaduje udeliť poskytovateľovi povolenie na poskytovanie služieb na dobu neurčitú, resp. povolenie sa má automaticky obnovovať alebo podliehať len kontinuálnemu plneniu požiadaviek.
K bodu 57.             
Z dôvodu posilnenia právnej istoty sa zavádza jednoznačná povinnosť úradu autorizáciu pozastaviť z dôvodov uvedených v § 24 ods. 4 zákona. Dopĺňa sa dôvod na pozastavenie autorizácie, ak autorizovaná osoba nemá zodpovedného zástupcu. Oproti doterajšej právnej úprave autorizácia v tomto prípade nezaniká, ale zaniká až vtedy, ak do 120 dní odo dňa, keď autorizovaná osoba prestala mať zodpovedného zástupcu nie je ustanovený nový zodpovedný zástupca. Dopĺňa sa dôvod na pozastavenie autorizácie, ak sa skončí platnosť dokladu o spôsobilosti v oblasti metrológie zodpovedného zástupcu v nadväznosti na nové znenie § 29 zákona. Autorizácia potom zaniká v prípade, ak sa do 120 dní od skončenia platnosti dokladu o spôsobilosti v oblasti metrológie zodpovedného zástupcu neobnoví jeho platnosť. Ide o novú úpravu udržiavania spôsobilosti držiteľov dokladu o spôsobilosti v oblasti metrológie, keď sa opakované preskúšanie vždy po piatich rokoch nahrádza preškolením na výzvu ústavu. Ďalej sa dopĺňa dôvod na pozastavenie autorizácie, ak autorizovaná osoba pre preverovaní úradom neposkytne súčinnosť.
K bodu 58.             
Samostatne sa upravuje zmena autorizácie, ktorá sa vykoná na žiadosť autorizovanej osoby.
K bodu 59.             
Z dôvodu posilnenia právnej istoty sa zavádza jednoznačná povinnosť úradu autorizáciu zrušiť z dôvodov uvedených v § 24 ods. 6 zákona. 
K bodu 60.             
Dopĺňajú sa dôvody, pre ktoré úrad autorizáciu zruší, a to v prípade, ak autorizovaná osoba porušila povinnosti vyplývajúce z tohto zákona a z rozhodnutia o autorizácii alebo nesplnila požiadavku podľa § 23 ods. 2 písm. i) zákona týkajúcu sa uzavretia poistenia pre prípad zodpovednosti za škodu spôsobenú činnosťou autorizovanej osoby. Dopĺňa sa dôvod zrušenia autorizácie v nadväznosti na jej predchádzajúce pozastavenie podľa § 24 ods. 4 písm. d) a e).
K bodu 61.             
Vypúšťa sa požiadavka na lehotu na podanie žiadosti o zrušenie autorizácie, nakoľko je v praxi ťažko uplatniteľná. Autorizovaná osoba nemôže predpokladať deň ukončenia činnosti, ktorá je predmetom autorizácie. Ustanovuje sa dôvod zániku autorizácie, a to v prípade zániku autorizovanej osoby. Dopĺňa sa oprávnenie úradu preveriť dodržiavanie povinností vyplývajúcich zo zákona a z rozhodnutia o autorizácii autorizovanými osobami. Súčasťou preverovania môže byť kontrola u autorizovanej osoby, ktorú vykoná ústav. Ide o zvýšenie úrovne dohľadu nad činnosťou autorizovaných osôb, pričom zistenie nedostatkov môže viesť k pozastaveniu alebo zrušeniu autorizácie podľa § 24 ods. 4 a 6.
K bodu 62.             
Rozširuje sa spôsob uverejňovania o internetovú stránku úradu, čím sa podporí implementácia elektronického spracovania agend. Túto úlohu stanovuje uznesenie vlády Slovenskej republiky č. 283 z 15. apríla 2009, bod B.2.
K bodu 63.             
Dopĺňa sa oznamovacia povinnosť autorizovanej osoby o povinnosť oznámiť trvalé skončenie činnosti, ktorá je predmetom autorizácie.
K bodu 64.             
Spresňuje sa povinnosť autorizovanej osoby odovzdať úradu rozhodnutie o autorizácii v prípade trvalého skončenia činnosti, ktorá je predmetom autorizácie.
K bodu 65.             
Spresňujú sa požiadavky na osoby, ktoré nie sú na činnosti uvedené v § 23 ods. 1 zákona autorizované. Tieto osoby nie sú oprávnené používať označenie a pečiatku podľa § 25 odseku 1 písm. d) zákona, ani poskytovať výkon overovania určených meradiel alebo výkon úradného merania.
K bodu 66.             
Spresňuje sa postup pri prihlasovaní na registráciu. Vyžaduje sa podanie písomnej prihlášky.
K bodu 67.             
Spresňuje sa pojem „zástupca“, ktorý je zodpovedný za činnosť, ktorá je predmetom registrácie, ktorým je fyzická osoba, a to zamestnanec, štatutárny orgán alebo člen štatutárneho orgánu alebo fyzická osoba - podnikateľ. Fyzická osoba – zamestnanec musí byť zamestnaná na neurčitý pracovný čas a na najmenej štvrtinu plného úväzku. V každom prípade sa vyžaduje mať platný doklad o spôsobilosti v oblasti metrológie podľa § 29 zákona alebo obdobný doklad, ktorý vydá členský štát. Uznaním dokladu vydaného v inom členskom štáte sa rozširuje okruh možností na uznanie spôsobilosti v oblasti metrológie.
K bodu 68.             
Dopĺňa sa možnosť vykonania kontroly u podnikateľa ústavom, ktorý je národnou metrologickou inštitúciou s najvyššou metrologickou úrovňou v Slovenskej republike. Dopĺňa sa možnosť uznať výsledky preverovania vykonaného v inom členskom štáte.
K bodu 69.             
Jasné ustanovenie zamietnutia prihlášky na registráciu, ak prihlasovateľ nespĺňa požiadavky podľa § 26 ods. 2 zákona.
K bodu 70.             
Nahradením pojmu „tvar“ pojmom „grafické znázornenie“ sa spresňuje charakteristika zabezpečovacej značky používanej opravárom a značky montážnika.
K bodu 71.             
Ustanovujú sa dôvody na pozastavenie registrácie obdobne, ako v prípade autorizácie. Doterajšia právna úprava neobsahovala inštitút pozastavenia registrácie. 
Ustanovuje sa dôvod na pozastavenie registrácie, ak registrovaná osoba nemá zástupcu. Registrácia v tomto prípade nezaniká, ale zaniká až vtedy, ak do 120 dní odo dňa, keď registrovaná osoba prestala mať zástupcu nie je ustanovený nový zástupca. Ustanovuje sa dôvod na pozastavenie registrácie, ak sa skončí platnosť dokladu o spôsobilosti v oblasti metrológie zástupcu v nadväznosti na nové znenie § 29 zákona. Registrácia potom zaniká v prípade, ak sa do 120 dní od skončenia platnosti dokladu o spôsobilosti v oblasti metrológie zástupcu neobnoví jeho platnosť. Ide o novú úpravu udržiavania spôsobilosti držiteľov dokladu o spôsobilosti v oblasti metrológie, keď sa opakované preskúšanie vždy po piatich rokoch nahrádza preškolením na výzvu ústavu. Ďalej sa ustanovuje dôvod na pozastavenie registrácie, ak registrovaná osoba pre preverovaní úradom neposkytne súčinnosť.
K bodu 72.             
Samostatne sa upravuje zmena registrácie, ktorá sa vykoná na žiadosť registrovanej osoby. Spresňujú sa podmienky na zrušenie a zánik registrácie obdobne, ako v prípade autorizácie. Dopĺňa sa oprávnenie úradu preveriť dodržiavanie povinností vyplývajúcich zo zákona a z rozhodnutia o registrácii registrovanými osobami. Súčasťou preverovania môže byť kontrola u registrovanej osoby, ktorú vykoná ústav. Ide o zvýšenie úrovne dohľadu nad činnosťou registrovaných osôb, pričom zistenie nedostatkov môže viesť k pozastaveniu alebo zrušeniu registrácie podľa § 27 ods. 3 a 5.
K bodu 73.             
Dopĺňa sa odsek 2 do § 28 za účelom jeho zosúladenia so znením ustanovenia § 25 ods. 2 zákona. Jednoznačne sa vymedzuje zákaz vykonávania činností, ktoré podliehajú registrácii podľa tohto zákona.
K bodu 74.             
Dopĺňa sa povinnosť registrovanej osoby za účelom zosúladenia so znením ustanovenia § 25 ods. 1 písm. a) zákona. Vyžaduje sa vykonávať činnosť, na ktorú je osoba registrovaná, s odbornou starostlivosťou v súlade s rozhodnutím o registrácii.
K bodu 75.             
Spresňuje sa povinnosť registrovanej osoby odovzdať úradu rozhodnutie o registrácii v prípade trvalého skončenia činnosti, ktorá je predmetom registrácie.
K bodu 76.             
Dopĺňa sa nový § 28a, ktorý ustanovuje podmienky pridelenia osobitnej zabezpečovacej značky opravára podľa § 16 ods. 3, ktoré súčasná právna úprava neobsahovala. Upravuje sa obsah rozhodnutia o pridelení osobitnej zabezpečovacej značky opravára obdobným spôsobom ako v prípade rozhodnutia o registrácii. Ustanovujú sa dôvody zrušenia a zániku platnosti rozhodnutia o pridelení osobitnej zabezpečovacej značky opravára. Dopĺňa sa nové splnomocňovacie ustanovenie na vydanie všeobecne záväzného právneho predpisu ustanovujúceho podrobnosti o osobitnej zabezpečovacej značke opravára. 
K bodu 77.             
Ruší sa časové obmedzenie spôsobilosti v oblasti metrológie. Po získaní dokladu o spôsobilosti sa pravidelné preverovanie nahrádza preškolením, ktoré vykonáva ústav. Spresňuje sa čas, dokedy musí ústav umožniť vykonanie skúšky žiadateľovi o vydanie dokladu o spôsobilosti v oblasti metrológie. Zamedzuje sa tak prípadným prekážkam pre žiadateľov o udelenie autorizácie alebo registrácie podľa tohto zákona. Zavádza sa povinnosť ústavu preškoliť držiteľov dokladu o spôsobilosti v oblasti metrológie. Dopĺňa sa povinnosť držiteľov dokladov o spôsobilosti v oblasti metrológie zúčastniť sa preškolenia na výzvu ústavu. Určuje sa lehota na vydanie dokladu o spôsobilosti v oblasti metrológie a dokladu o preškolení. Špecifikujú sa prípady, kedy doklad o spôsobilosti v oblasti metrológie stráca platnosť. Skúška a vydanie dokladu o spôsobilosti v oblasti metrológie sa spoplatňujú podľa osobitného predpisu (zákon o správnych poplatkoch) a preškolenie a vydanie dokladu o preškolení sa uskutočňuje odplatne podľa cenníka vopred zverejneného na internetovej stránke ústavu. Ruší sa tak doterajšia prax vydania dokladu o spôsobilosti v oblasti metrológie na dobu určitú a následného pravidelného preverovania spôsobilosti preskúšaním. Podrobnosti o spôsobilosti v oblasti metrológie, najmä rozsah, obsah a priebeh, ustanoví vyhláška úradu.
K bodu 78.             
Dopĺňa sa okruh činností vykonávaných úradom o vydávanie rozhodnutí o pridelení osobitnej zabezpečovacej značky opravára.
K bodu 79.             
Rozširuje sa spôsob uverejňovania o internetovú stránku úradu, čím sa podporí implementácia elektronického spracovania agend. Túto úlohu stanovuje uznesenie vlády Slovenskej republiky č. 283 z 15. apríla 2009, bod B.2.
K bodu 80.             
Spresňuje sa spôsob určenia rozsahu pôsobnosti určenej organizácie. Rozširuje sa okruh etalónov, ktoré slúžia ako základ nadväznosti.
K bodu 81.             
Dopĺňa sa oprávnenie úradu preveriť, či ústav a určená organizácia dodržiavajú povinnosti vyplývajúce z tohto zákona, čím úrad zabezpečí jednotnosť a správnosť meraní v Slovenskej republike.
K bodu 82.             
Spresňuje sa úloha Slovenského metrologického ústavu vo vzťahu k uchovávaniu a medzinárodnému porovnávaniu hodnôt fyzikálnych veličín reprodukovaných etalónmi. Medzinárodne sa porovnávajú hodnoty fyzikálnych veličín reprodukovaných etalónmi, a nie samotné etalóny.
K bodu 83.             
Rozširuje sa činnosť ústavu o vydávanie dokladov o preškolení a o vedenie registra dokladov o spôsobilosti v oblasti metrológie a dokladov o preškolení v súvislosti so zmenou znenia § 29 zákona.
K bodu 84.             
Rozširuje sa činnosť ústavu o vykonávanie kontroly u prihlasovateľa na registráciu.
K bodu 85.             
Rozširuje sa činnosť metrologického inšpektorátu o vykonávanie kontroly dodržiavania ustanovených hodnôt menovitých množstiev spotrebiteľských balení, ktoré upravuje smernica Európskeho parlamentu a Rady 2007/45/ES.
K bodu 86.             
Rozširuje sa rozsah pôsobnosti metrologického inšpektorátu o metrologický dozor nad spotrebiteľským balením vo všeobecnosti, teda nielen nad spotrebiteľským balením označeným značkou „e“.
K bodu 87.             
Spresňuje sa rozsah pôsobnosti metrologického inšpektorátu v oblasti metrologického dozoru nad spotrebiteľským balením vo všeobecnosti, teda nielen nad spotrebiteľským balením označeným značkou „e“, vrátane možnosti vykonávať kontroly v ľubovoľnej etape uvádzania výrobku na trh. V nadväznosti na to sa ustanovujú opatrenia metrologického inšpektorátu pri jednotlivých porušeniach zákona.
K bodu 88.             
Legislatívno-technická zmena. Mení sa číslovanie odkazu a vymazáva sa k nemu príslušná poznámka pod čiarou v súvislosti s novelizáciou, ktorou sa upravilo znenie § 29 zákona.
K bodu 89.             
Keďže väčšina určených meradiel sa nachádza v obydliach fyzických osôb (napr. plynomery, elektromery), dopĺňa sa oprávnenie inšpektorov vstupovať do obydlí fyzických osôb za účelom kontroly určených meradiel. Pritom musí byt vopred dohodnutý termín vstupu a vstup musí trvať iba nevyhnutne potrebný čas na vykonanie kontroly.
K bodu 90.             
Aktualizuje sa v súlade s platným právnym stavom a zároveň sa dopĺňa sa povinnosť pracovníkov Slovenského metrologického inšpektorátu chrániť utajované skutočnosti, zachovávať tajomstvo resp. zachovávať mlčanlivosť o skutočnostiach, o ktorých sa dozvedeli pri výkone metrologického dozoru a ktoré by mohli spadať do jednej z kategórií, ktoré spomína napr. zákon č. 215/2004 Z. z., obchodný zákonník, zákon č. 566/1992 Zb.
K bodu 91.             
V súvislosti s doplnením viacerých povinností uloženia pokuty metrologickým inšpektorátom za porušenie ďalších ustanovení zákona a s presunom niektorých písmen z  odseku 1 do odseku 2 v pôvodnom § 36 sa uvádza plné znenie § 36 ods. 1 a 2. S narastajúcim množstvom porušení zákona je nevyhnutné zvýšenie výšky pokuty, čo umožní aj väčšiu možnosť správnej úvahy podľa závažnosti, spôsobu, času trvania a následkov protiprávneho konania. Dopĺňajú sa nové skutkové podstaty, za ktoré môže dať inšpektor blokovú pokutu. Dopĺňa sa povinnosť uloženia pokuty metrologickým inšpektorátom za porušenie ustanovení zákona tomu, kto pri svojej činnosti na území Slovenskej republiky nepoužíva symboly meracích jednotiek podľa § 4 zákona, tomu, kto nepoužíva kalibrované meradlá alebo používa kalibrované meradlá nevhodné na daný účel na účely podľa § 9 ods. 7 zákona, tomu, kto poruší povinnosť registrovanej osoby, tomu, kto nepredloží pri výkone kontroly evidenciu používaných určených meradiel, tomu, kto nezabezpečí zobrazovanie jednotkovej ceny a konečnej ceny na určených meradlách zobrazujúcich cenu podľa uplatňovaných princípov a zásad podľa osobitného predpisu, tomu, kto neplní podmienky autorizácie, tomu, kto poruší povinnosť autorizovanej osoby, tomu, kto opakovane sťažuje alebo marí výkon metrologického dozoru, tomu, kto opakovane neodstráni v určenej lehote nedostatky zistené pri metrologickom dozore a tomu, kto opakovane uvedie na trh spotrebiteľské balenie, ktoré nespĺňa požiadavky uvedené v § 21 ods. 4 alebo 7. Presúvajú sa niektoré písmená z pôvodného § 36 ods. 2 zákona do § 36 ods. 1 zákona vzhľadom na menšiu závažnosť porušenia ustanovení zákona a naopak, v prípade väčšej závažnosti porušenia ustanovení zákona. V niektorých prípadoch sa spresňuje skutková podstata, oprávňujúca na uloženie pokuty.
K bodu 92.             
V súvislosti s prechodom na menu euro sa mení spôsob určenia výšky úrokov z omeškania.
K bodu 93.             
S narastajúcim množstvom porušení zákona je nevyhnutné zvýšenie výšky blokovej pokuty, čo umožní aj väčšiu možnosť správnej úvahy podľa závažnosti, spôsobu, času trvania a následkov protiprávneho konania. Dopĺňajú sa nové skutkové podstaty, za ktoré môže dať inšpektor blokovú pokutu.
K bodu 94.             
Spresňujú sa podmienky na vydanie rozhodnutia o schválení typu na základe schválenia typu vydaného v členskom štáte alebo v štáte, ktorý má s Európskou úniou uzavretú medzinárodnú zmluvu. Zdôrazňuje sa, že schválenie typu meradla vydané v členskom štáte alebo v štáte, ktorý má s Európskou úniou uzavretú medzinárodnú zmluvu na základe národnej legislatívy daného štátu, je základom na vydanie rozhodnutia o schválení typu v Slovenskej republike. Vykonanie skúšok meradla sa nevyžaduje.
K bodu 95.             
Spresňuje sa čas platnosti rozhodnutí o schválení typu vydaných podľa § 37 ods. 1 zákona. Spresňuje sa postup pri schvaľovaní typov meradiel tých druhov, ktoré sa uvádzajú na trh podľa osobitného predpisu na základe zahraničných národných schválení vydaných pred 30. októbrom 2006. Spresňuje sa čas platnosti rozhodnutí o schválení typu meradiel tých druhov, ktoré sa uvádzajú na trh podľa osobitného predpisu vydaných na základe zahraničných schválení vydaných v členskom štáte alebo v štáte, ktorý má s Európskou úniou uzavretú medzinárodnú zmluvu, a to pred 30. októbrom 2006.
K bodu 96.             
V súvislosti so zavedením legislatívnej skratky “členský štát” sa mení znenie odseku.
K bodu 97.             
Spresňujú sa podmienky schválenia typu. Typ meradla môže byť schválený nielen podľa § 37 ods. 1 zákona, ale aj podľa § 11 a 12 a § 37 ods. 3 zákona.
K bodu 98.             
Legislatívno-technická zmena. Mení sa číslovanie odkazu na odsek v súvislosti s novelou, ktorou sa upravilo znenie § 37 zákona a vypúšťa sa určená organizácia spomedzi subjektov, ktoré preverujú splnenie podmienok pre uznanie prvotného overenia vykonaného v zahraničí. 
K bodu 99.             
Rozširuje sa spôsob uverejňovania o internetovú stránku úradu, čím sa podporí implementácia elektronického spracovania agend. Túto úlohu stanovuje uznesenie vlády Slovenskej republiky č. 283 z 15. apríla 2009, bod B.2.
K bodu 100.             
Legislatívno-technická zmena. Mení sa odkaz na odsek v § 37 zákona v súvislosti s novelizáciou, ktorou sa upravilo znenie § 37 zákona a opravuje sa pôvodne nesprávny odkaz na odsek v § 41 zákona.
K bodu 101.         
Legislatívno-technická zmena. Dopĺňa sa odkaz na odsek 3 v § 37 zákona vzhľadom na doplnenie ďalšej možnosti schválenia typu podľa ustanovenia tohto odseku.
K bodu 102.         
Legislatívno-technická zmena. Mení sa číslovanie odkazu na odsek v súvislosti s novelizáciou, ktorou sa upravilo znenie § 37 zákona.
K bodu 103.         
Stanovuje sa účinnosť uznania prvotného overenia. Vo všeobecnosti platí odo dňa jeho uverejnenia vo vestníku, ale úrad môže stanoviť iný začiatok účinnosti.
K bodu 104.         
Legislatívno-technická zmena. Mení sa číslovanie odkazu v súvislosti s novelizáciou, ktorou sa upravilo znenie § 29 zákona.
K bodu 105.         
Uvádza sa odkaz na prechodné ustanovenie osobitného predpisu, podľa ktorého platnosť schválení typu meradiel, na ktoré sa tento osobitný predpis vzťahuje, vydaných do 30. októbra 2006, končí uplynutím platnosti schválenia typu týchto meradiel alebo ak schválenie typu je na neobmedzený čas, tak najneskôr do 30. októbra 2016. 
K bodu 106.         
Spresňujú sa lehoty na následné overenie v prípade meradiel schváleného typu alebo certifikovaného typu.
K bodu 107.         
V súvislosti so zavedením legislatívnej skratky “členský štát” sa mení znenie prvej vety odseku.
K bodu 108.         
Zavádza sa možnosť zmeniť spôsob evidencie určených meradiel nahradením dátumu posledného overenia určeného meradla pred dňom nadobudnutia účinnosti tohto zákona začiatkom počítania času platnosti posledného overenia podľa § 19 ods. 2 písm. e). Takto sa umožní zjednodušenie evidencie veľkého množstva meradiel, najmä v prípade vodomerov, plynomerov a elektromerov.
K bodu 109.         
V súvislosti so zmenou platnosti dokladu o spôsobilosti v oblasti metrológie na dobu neurčitú sa ustanovuje platnosť doteraz vydaných dokladov o spôsobilosti v oblasti metrológie na dobu neurčitú, ktorých platnosť nezanikla k 1. máju 2010. Zároveň sa ustanovuje, že rozhodnutia o autorizácii vydané do 30. apríla 2010 a platné k 1. máju 2010 zostávajú v platnosti do dátumu v nich uvedenom. Rovnako konania  o udelení autorizácie začaté a právoplatne neskončené do 30. apríla 2010 sa dokončia  podľa doterajších predpisov.
K článku II
V návrhu zákona sa novelizáciou zákona č. 455/1991 Zb. o živnostenskom podnikaní  (živnostenský zákon) v znení neskorších predpisov  dávajú do súladu požiadavky na preukaz spôsobilosti na výkon overovania určených meradiel alebo úradného merania s požiadavkami na opravy a montáž určených meradiel a spresňuje sa odkaz na zákon o metrológii.
K článku III
K bodu 1.
Zákonom č. 431/2004 Z. z. bola vypustená povinnosť výrobcu určených meradiel prihlásiť sa na registráciu a z tohto dôvodu je nevyhnutné upraviť aj sadzobník správnych poplatkov.
K bodu 2.
Dopĺňa sa poznámka pod čiarou k odkazu 9 o zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov, nakoľko položka 5 písm. a) a b) sadzobníka správnych poplatkov sa vzťahuje aj na overovanie spôsobilosti v oblasti metrológie a vydávanie dokladu o spôsobilosti v oblasti metrológie podľa § 29 zákona.
K článku IV
Vzhľadom k viacerým novelizáciám zákona o metrológii, ako aj k pomerne značnému rozsahu predkladanej novely by sa pre používateľov zákona podstatne zvýšila jeho čitateľnosť zverejnením úplného znenia zákona o metrológii v Zbierke zákonov. Zvýšila by sa tým úroveň právneho povedomia používateľov tohto zákona o predišlo by sa tak možným porušeniam zákona z dôvodu omylu.
K článku V
Ustanovuje sa účinnosť zákona.